**ОБЯВЛЕНИЕ ПО РЕДА НА ЧЛ. 26, АЛ. 3 ОТ ЗАКОНА НА НОРМАТИВНИТЕ АКТОВЕ**

 **ОТНОСНО:** Проект за изменение и допълнение на Наредба за реда за придобиване, управление и разпореждане с общинско имущество.

 На основание чл. 26, ал. 3 от Закона за нормативите актове, регламентиращ задължението на съставителя на проект на нормативен акт за публикуването му с цел информираност на населението и прозрачност в действията на институциите, уведомяваме всички заинтересовани лица, че в **30-дневен срок** от публикуване на настоящото обявление на интернет страницата на Община Рудозем се приемат предложения и становища, относно така изготвения проект за изменение и допълнение на Наредба за реда за придобиване, управление и разпореждане с общинско имущество.

1. **Причини, налагащи приемането на подзаконовия нормативен акт:**

 На територията на община Рудозем действа Наредба за реда за придобиване, управление и разпореждане с общинско имущество. Като подзаконов нормативен акт, приет на основание чл. 8 ал. 2 от Закона за общинската собственост, с него са регулирани обществените отношения на територията на общината, свързани с реда за извършване на разпоредителни сделки с общински имоти, учредяването на ограничени вещни права, правилата и условията за сключването на сделките за управление на недвижими имоти и т.н. Въпросната наредба е приета с Решение № 400/28.03.2019 г. на Общински съвет-Рудозем, изменена еднократно с Решение № 150/30.12.2020 г. на съвета.

 Практиката по прилагането на наредбата до момента показва, че отделни разпоредби на нормативния акт не са съобразени със Закона за общинската собственост, Закона за политическите партии, Административнопроцесуалния кодекс, Кодекс на труда, Закона за държавния служител и Закона за нормативните актове. В тази връзка, съгласно чл. 8 от Закона за нормативните актове всеки общински съвет може да издава наредби, с които да урежда съобразно нормативните актове от по-висока степен неуредени от тях обществени отношения с местно значение. Съгласно чл. 15, ал. 3 от ЗНА в случай че наредбата противоречи на нормативен акт от по-висока степен, правораздавателните органи прилагат по-високия по степен акт.

 Освен това регламентацията на обществените отношения, обхванати от Наредбата не е осъществена в своята пълнота, съобразно законовите разпоредби, делегиращи на общинския съвет да създаде правна уредба в отделни направления, свързани с общинската собственост. В тази връзка в проекта се съдържат редица допълнения на подзаконовия нормативен акт.

 Измененията и допълненията обхващат основно: промени, свързани с предоставяне на общински имоти за нуждите на политически партии в съответствие със чл. 31, ал. 1 от ЗПП и чл. 14, ал. 4 от ЗОС; премахване заплащането на режийни разноски поради противоречие със чл. 111 от ЗМДТ; премахване на възнаграждения на членовете на тръжните комисии поради противоречие с чл. 107а, ал. 2 от КТ и чл. 7, ал. 3 от ЗДСл; включване на кметовете на кметства в състава на комисиите по провеждането на търгове или конкурси за съответното населено място, съобразно чл. 8, ал. 7 от ЗОС; определяне на стъпката на наддаване при търгове с явно наддаване от кмета на общината, а не от председателя на комисията; регламентиране на ред за разгласяване на стратегията за управление на общинската собственост, планът за действие за общинските концесии и програмата за управление и разпореждане с имотите - общинска собственост в съотвествие с изискванията на чл. 8, ал. 10 от ЗОС; регламентиране на реда за продажба без търг или конкурс на имоти и вещи между общината и държавата и или между общини, съобразно чл. 35, ал. 4, т. 1 от ЗОС; регламентиране на ред за учредяване на право на строеж без търг или конкурс, съгласно чл. 37, ал. 4 и ал. 6 от ЗОС; регламентиране на реда за учредяване на право надстрояване и/или пристрояване на сграда, построена върху имот – частна общинска собственост, без търг или конкурс на собственика на сградата, съобразно чл. 38, ал. 2 от ЗОС; регламентиране на ред за учредяване на право на ползване без търг или конкурс, когато лицата на които може да се учреди вещното право са определени със закон, съобразно чл. 39, ал. 5 от ЗОС; регламентиране на реда за настаняване под наем, продажба и замяна на общински ателиета и гаражи, съобразно чл. 50 от ЗОС; регламентиране на реда за достъп на лицата до актовите книги на общинските имоти, съобразно чл. 62, ал. 2 от ЗОС; регламентиране на реда за съставяне и предоставяне на общинския съвет на отчети за състоянието на общинската собственост и резултатите от нейното управление по видове и категории обекти, съобразно чл. 66а от ЗОС; регламентиране на реда по който членовете на комисиите за провеждане на търгове и конкурси декларират липса на обстоятелства за частен интерес по смисъла на чл. 10, ал. 2 от АПК.

 Наред с посочените изменения, също така са отстранени и други неточности, непълноти и несъответствия с нормативни актове от по-висока степен в отделни текстове на наредбата.

1. **Цели, които се поставят с приемане на Наредбата:**

 Подзаконовият нормативен акт да бъде синхронизиран с нормативни актове от по-висока степен, въз основа на който е приета наредбата, а именно: Закона за общинската собственост, Закона за политическите партии, Административнопроцесуалния кодекс, Кодекс на труда, Закона за държавния служител и Закона за нормативните актове

1. **Финансови и други средства необходими за прилагането на новата уредба:**

 За прилагането на Наредбата, не е необходимо разходване на бюджетни средства.

1. **Очаквани резултати от приемането на Наредбата:**

 Очакван резултат от приемането на наредбата е и създаване на действаща, актуална и приложима нормативна уредба на територията на общината относно придобиването, управлението и разпореждането с общинско имущество, законосъобразно стопанисване и ползване на собствеността на общината, извличане на максимални ползи от общинското имущество и намаляване административната и финансова тежест във връзка с това стопанисване, както и осигуряване на възможност за постоянно  усъвършенстване на приетите правила на територията на общината.

1. **Анализ за съответствие с правото на Европейския съюз:**

 Предлагания проект за изменение и допълнение на Наредбата е в съответствие с Конституцията на Република България,с европейското законодателство и с всички нормативни актове от по-висока степен .

 Настоящото предложение е направено на основание чл.21, ал.2 от Закон за местното самоуправление и местната администрация при спазване изискванията на чл.75-79 от Административнопроцесуалния кодекс и чл.7, ал.2 и чл.15, ал.1, чл.26 и чл.28 от Закона за нормативните актове.

Предложения и становища по проекта могат да бъдат направени в 30-дневен срок от публикуване на настоящото съобщение на e-mail: oba@rudozem.bg или в деловодството в административната сграда на Общинска администрация - Рудозем на адрес: гр.Рудозем, бул ” България ” № 15.

Настоящите мотиви са публикувани по електронен път на 10.06.2025 г. на следният интернет адрес на Община Рудозем: [www.rudozem.bg](http://www.rudozem.bg/)

**С уважение,**

**КМЕТ НА ОБЩИНА РУДОЗЕМ: /П/**

**/ИНЖ. НЕДКО КУЛЕВСКИ/**